Saak uitgestel ná Edward Zuma se ‘wit hond’-uitspraakEdward Zuma Foto: IOL Die haatspraaksaak wat vroeër deur die Menseregtekommissie (MRK) teen Edward Zuma, seun van pres. Jacob Zuma, gemaak is, is Dinsdag uitgestel. Landdros Irfaan Khalil van die Durbanse Gelykheidshof het volgens berigte glo “onwillig” ingestem om die saak uit te stel. Die hof was veronderstel om ŉ aanwysingsverhoor in die saak te hê, maar albei partye het glo ingestem dat die saak uitgestel word. Pavershree Padayachee, namens die MRK-kommissie, het gesê dat adv. Bongani Majola, voorsitter van die MRK, oorsee was, maar sedertdien teruggekeer het. Die kommissie het vir uitstel gevra om ŉ meer omvattende antwoord in te dien. Khalil het gesê dit het die kommissie reeds langer as drie maande geneem om ŉ beëdigde verklaring af te lê. Ayanda Mkhwanazi, vir Zuma, het gesê hy is nie teen ŉ uitsteldatum vir die verhoor nie. Zuma het talle in Augustus verlede jaar warm onder die kraag gehad nadat hy oudmin. Derek Hanekom in ŉ ope brief ŉ “walglike wit hond” genoem het wat “opgelei is om swart mense te verskeur”. Zuma het in sy brief ook vir Pravin Gordhan, voormalige minister van finansies, as ŉ marionet van witmonopolie-kapitaal uitgekryt. Die MRK het gesê hy gaan Zuma voor die gelykheidshof daag omdat die inhoud van die ope brief neerkom op suiwer rassisme en haatspraak wat teenstrydig is met artikel 16 van die Grondwet. Zuma het Saterdag teruggekap na die MRK en die kommissie ŉ “lae hond” genoem. Die kommissie het sy kommer oor dié uitspraak uitgespreek en gesê hy beskou sy uitlating oor die kommissie se konstitusionele mandaat as ŉ “oortreding van die Wet op die Suid-Afrikaanse Menseregte”. Adv. Bongani Majola, voorsitter van die MRK, het gesê die kommissie sal daaroor stappe doen om Zuma strafregtelik aan te kla.